ไฟแนนซ์ทูเดย์
โดย...ภูคา
18 ธ.ค. 2558

โดย...ภูคา 
..ชาติชาย พยุหนาวีชัย ผู้อำนวยการธนาคารออมสิน ช่วงนี้งานล้นมือ ทั้งต้องประสานสิบทิศเร่งเคลียร์หนี้สินครูเร่งออกมาตรการเป็นของขวัญปีใหม่ คืนดอกเบี้ยให้ลูกค้ารายย่อยที่มีวินัยการเงินที่ดี และต้องทำเรื่องนวัตกรรมการให้บริการทางการเงินใหม่ ซึ่งเตรียมเปิดตัวหุ่นยนต์ เอทีเอ็ม เพื่อแนะนำผลิตภัณฑ์ทางการเงินใหม่ๆ ของธนาคาร ต้องจับตาว่าปีหน้าธนาคารออมสินจะมีการพัฒนาเรื่องนี้ไปในทิศทางใด เพื่อให้สอดรับกับเรื่องอี-เพย์เมนต์ ที่กระทรวงการคลังจะให้ธนาคารออมสินเป็นผู้นำในการวางระบบให้เหล่าบรรดาแบงก์รัฐทั้งหมด 
..มงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ คนใหม่ป้ายแดง เริ่มเข้ามาตรวจสถานที่ทำงานใหม่เป็นที่เรียบร้อยแล้ว และคาดว่าจะเริ่มงานได้เร็วๆ นี้ ซึ่งมีภารกิจสำคัญคือ การผลักดันผู้ประกอบการรายย่อยให้เข้าถึงสินเชื่อ แต่ส่วนที่มีไอเดียเด็ดอะไรเหมือนสมัยที่อยู่ธนาคารไทยเครดิตเพื่อรายย่อยหรือไม่ อันนี้ต้องรอชม
..ด้าน ลักษณ์ วจนานวัช ผู้จัดการ ธ.ก.ส. ส่งทีมงานลงพื้นที่ จัดกิจกรรมทั่วประเทศเพื่อทำความเข้าใจกับเกษตรกรให้มีความเชื่อมั่นในการใช้บัตรสินเชื่อเกษตรกรในการซื้อปัจจัยการผลิต หลังพบข้อมูลยังมีคนถือบัตรแต่ไม่กล้าใช้เป็นล้านใบ ที่ต้องเร่งมือก็เพื่อรองรับนโยบายอี-เพย์เมนต์ของคลัง 
..พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล ช่วงนี้พาทีมงานลงพื้นที่ตรวจตลาดสลากแบบไม่เว้นวันหยุด ล่าสุดไปเดินสอบถามความเห็นของพ่อค้าแม่ค้าแถว จ.เชียงราย แต่ชาวบ้านไม่รู้ว่าเป็น ผอ.สลากฯ สุดท้ายเลยต้องทำหน้าที่คนขายไปโดยปริยาย โชคดีสลากใบที่ ผอ.ขายไม่ออกรางวัล 
..สำหรับเรื่องระบบการสั่งซื้อ สั่งจองสลากล่วงหน้า ทางธนาคารกรุงไทยย้ำว่าได้แก้ไขระบบให้มีช่องทางการรับข้อมูลที่มากพอรองรับความต้องการของผู้ต้องการซื้อสลาก การันตีว่างวดต่อไป ไม่มีเออรัก เออเร่อ อีกแน่นอน 
..ส่วน ธนวรรธน์ พลวิชัย ในฐานะโฆษกสำนักงานสลากฯ เริ่มโด่งดังเป็นขวัญใจแม่ค้าสลาก ไปตรวจแผงไหน เริ่มมีคนมาขอลายเซ็นถี่ขึ้น จนเจ้าตัวเริ่มกังวลว่า ลุคนักเศรษฐศาสตร์กำลังจะถูกลืม ฮาๆ